Úrad vlády SR						  Na rokovanie vlády SR
Sekcia hospodárskej politiky					  dňa 7.8.2002
									  k číslu: 5572/2002
									  k bodu: 51

S t a n o v i s k o 

k Návrhu na vykrytie deficitu finančných prostriedkov určených pre výrobno-prevádzkové objekty Cyklotrónového centra Slovenskej republiky

I.

Materiál iniciatívne predkladá predseda Úradu pre normalizáciu, metrológiu a skúšobníctvo SR.

Obsahom návrhu je žiadosť o  zvýšenie finančných prostriedkov o čiastku     25 mil. USD na dobudovanie Cyklotrónového centra SR z  prostriedkov zadlženosti Ruskej federácie voči Slovenskej republike, t.j. celkove sa zvýši pôvodne schválená suma 108 mil.USD na 133 mil. USD. Zvýšenie prostriedkov uvoľnených z dlhu Ruskej federácie, o  23 %, sa odôvodňuje výrazným poklesom hodnoty objemu finančných prostriedkov, ktoré schválila vláda na komplexné dobudovanie Cyklotrónového centra SR, a to najmä z dôvodu posunu termínu ukončenia výstavby do roku 2006 oproti plánovanému roku 2003, dovozom zariadení na úrovni high-tech z tretích krajín, realizáciou stavebných prác domácimi organizáciami (s ohľadom na pokrytie DPH), nevyhnutnosťou implementácie normatívov Európskej únie, vývojom hodnoty USD a  poklesom likvidity dlhu Ruskej federácie. Požadované zvýšenie celkových zdrojov je určené na vykrytie deficitu prostriedkov pre výstavbu výrobno-prevádzkových objektov Cyklotrónového centra SR.

II.

Materiál bol predložený na medzirezortné pripomienkové konanie. Podľa vyhodnotenia tohto konania, pripomienky predložili ministerstvo hospodárstva, ministerstva financií a Úrad jadrového dozoru. Všetky pripomienky, ktoré boli uplatnené, sú predkladateľom akceptované a vysvetlené. 

III.

Návrh, ktorý  je orientovaný na zabezpečenie finančných prostriedkov pre krytie priebežne rastúcich nákladov, bolo možné  skôr  alebo neskôr očakávať, a  to vzhľadom na zásadný problém, t.j. predlžovanie obdobia výstavby a  nedodržanie pôvodného priebehu  deblokácií.  Zvýšenie finančných prostriedkov na realizáciu projektu má dopad na ďalší priebeh deblokácií a môže mať z tohto hľadiska vplyv na garantovanie termínu dobudovania Cyklotónového centra SR v roku 2006. 
Predložený návrh neobsahuje  vyčíslenie celkovo doteraz vynaložených a predpokladaných výdavkov na výstavbu a vybavenie Cyklotrónového centra SR z centrálnych zdrojov, vrátane deblokácií. 

Hlavné faktory, ktoré podľa predkladateľa ovplyvňujú zmenu objemu prostriedkov potrebných na dobudovanie Cyklotrónového centra SR, sú v  materiáli posudzované vlastnými analýzami. Z nich sa potom odvodzuje celkové zvýšenie nákladov (tabuľka na str.3)  na tento program.

V  tejto súvislosti by bolo účelné, aby sa k  týmto výsledkom vyjadrilo ministerstvo financií a tým aj k výške  požadovaných prostriedkov, ktorými sa takmer o  jednu štvrtinu zvyšuje pôvodne uvoľnená čiastka z  dlhu Ruskej federácie, schválená vládou SR vo výške 108 mil. USD

. Bolo by oprávnené tiež predpokladať, že návrh bude reagovať na posúdenie problematiky financovania tohto projektu aj tým, že bude obsahovať určité garancie pre dodržanie reálne rozpočtovaných nákladov viazaných na celkové dobudovanie a  odovzdanie celého komplexu do užívania v roku 2006.

Návrh nebol predložený na posúdenie Porade ekonomických ministrov vlády SR.

Odporúčame, aby vláda o predloženom návrhu rozhodla na základe výsledku rozpravy. 

Bratislava  2. 8. 2002